Diari Oficial de la Generalitat Valenciana


Sumari del DOGV 6015, del 18-05-2009 (2009/5302)

RESOLUCIÓ de 7 de maig de 2009, de la Direcció General de Personal, per la qual s'anuncia la convocatòria d'adjudicació de llocs de treball en comissió de servici, durant el curs 2009/2010, per a professors d'Ensenyament Secundari, professors tècnics de Formació Professional i funcionaris docents que impartixen ensenyaments de règim especial en centres públics docents no universitaris dependents de la Generalitat i per a professors d'Ensenyament Secundari en centres públics de Formació de Persones Adultes dependents de la Generalitat.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6015

Data del DOGV
:   18-05-2009

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2009/5302


Data del document
:   07-05-2009

Organisme emissor
:   Conselleria d'Educació

Tipus de document
:   Resolució

Descriptors 

:   * concurs administratiu

RESOLUCIÓ de 7 de maig de 2009, de la Direcció General de Personal, per la qual s'anuncia la convocatòria d'adjudicació de llocs de treball en comissió de servici, durant el curs 2009/2010, per a professors d'Ensenyament Secundari, professors tècnics de Formació Professional i funcionaris docents que impartixen ensenyaments de règim especial en centres públics docents no universitaris dependents de la Generalitat i per a professors d'Ensenyament Secundari en centres públics de Formació de Persones Adultes dependents de la Generalitat. [2009/5302]
La mobilitat del professorat dels nivells no universitaris es regix pel sistema de concurs de trasllats. No obstant això, hi ha la possibilitat que excepcionalment en atenció a situacions personals especials i com a forma de provisió extraordinària puguen concedir-se, amb caràcter anual, comissions de servici a petició de l'interessat.
Per això, esta convocatòria de comissions de servici té com a finalitat establir un procediment d'adscripció, amb caràcter temporal, en un lloc de treball per als professors d'Ensenyament Secundari, professors tècnics de Formació Professional i funcionaris que impartixen ensenyaments de règim especial, que així ho sol·liciten per donar-s'hi causes mèdiques o socials. Així doncs, per mitjà del dit procediment, previst en el text refós de la Llei de la Funció Pública Valenciana (DOGV número 2.613, de 26 d'octubre de 1995) i en el Reial Decret 2.112/1998, de 2 d'octubre (BOE número 239, de 6 d'octubre), els professors dels cossos esmentats podran ser adscrits, amb caràcter excepcional, en comissió de servici a llocs de treball de centres públics dependents de la Generalitat durant el curs 2009/2010.
Així mateix, en trobar-se vacants llocs en els conservatoris superiors de Música, que no poden cobrir-se reglamentàriament per funcionaris del cos de catedràtics de música, és procedent, de conformitat amb el que preveu la disposició addicional 14 de la Llei Orgànica 1/1990, de 3 d'octubre, d'Ordenació General del Sistema Educatiu, concedir, amb caràcter excepcional, comissions de servici als funcionaris del cos de professors de música.
En virtut del que s'ha exposat i en ús de les atribucions conferides per l'article 11 del Decret 118/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Educació, esta Direcció General resol regular la present convocatòria d'acord amb les bases següents:
I. Participants
Base primera. Poden participar de forma voluntària en esta convocatòria, els funcionaris de carrera del cos de professors d'Ensenyament Secundari, els del cos de professors tècnics de Formació Professional, i també els funcionaris docents que impartixen ensenyaments de règim especial en els quals concórreguen causes mèdiques o socials i que es troben en algun dels supòsits següents:
1. Els funcionaris de carrera dependents de la Generalitat que es troben en situació de servici actiu en centres dependents de la Conselleria d'Educació i que ocupen llocs amb destinació definitiva.
2. Els funcionaris docents que es troben en situació de servici actiu dependents d'altres administracions educatives que ocupen llocs de treball amb destinació definitiva, sempre que complisquen els requisits i les condicions que s'establixen en esta convocatòria.
3. Per a poder sol·licitar llocs en centres de Formació de Persones Adultes els funcionaris hauran de pertànyer al cos de professors d'Ensenyament Secundari i haver adquirit l'especialitat corresponent per a poder impartir els camps de coneixement o àmbits d'experiència en què s'organitzen els ensenyaments corresponents al segon nivell del Cicle II de Formació de Persones Adultes, segons l'atribució d'especialitats del cos de professors d'Ensenyament Secundari que s'establix en l'annex II del Decret 220/1999, de 23 de novembre, del Govern Valencià, pel qual es regulen els programes formatius que figuren en la Llei 1/1995, de 20 de gener, de la Generalitat Valenciana, de Formació de les Persones Adultes, i s'establix el currículum dels programes d'alfabetització i programes per a adquirir i actualitzar la formació bàsica de les persones adultes fins a l'obtenció del títol de Graduat en Educació Secundària, en la Comunitat Valenciana, i també estar en possessió de les titulacions establides en l'Orde de 14 de juny de 2000, de la Conselleria de Cultura i Educació (DOGV núm. 3.781, de 28 de juny). En la instància els participants hauran d'incloure en el codi corresponent a l'especialitat de participació el camp de coneixement o àmbit d'experiència pel qual participen.
Base segona. Per a l'obtenció de la destinació en comissió de servici, es valorarà per part de la Direcció General de Personal la documentació aportada, que es prioritzarà en funció de les circumstàncies especials, mèdiques o socials que els sol·licitants hi al·leguen i justifiquen documentalment.
Base tercera. Així mateix, podran concedir-se comissions de servici en els conservatoris superiors de Música, per necessitats educatives, als funcionaris del cos de professors de música amb destinació definitiva i que reunisquen els requisits de titulació exigits per a l'exercici del lloc, la còpia dels quals hauran d'adjuntar a la instància.
II. Format i presentació de la petició
Base quarta. Els qui desitgen participar en la convocatòria hauran de presentar l'oportuna instància, segons model que es facilitarà als interessats i que podran obtindre en les direccions territorials d'Educació de València, Castelló i Alacant, i també en les delegacions de Govern respectives, acompanyada de la documentació que se cita a continuació, necessària per a acreditar els requisits exigits:
1. L'annex denominat «Comissió de servicis per al curs escolar 2008/2009». En este es detalla la documentació que haurà de ser aportada pels sol·licitants que al·leguen causes mèdiques (pròpies o d'un familiar).
A més, hauran d'acompanyar tots els documents o certificats que consideren necessaris per a fonamentar la seua petició. Igualment podran realitzar les al·legacions que estimen pertinents en l'apartat d'observacions que figura en l'annex esmentat en el paràgraf anterior i, si ho consideren indispensable, ampliar-les en full a banda.
2. Quant als funcionaris dependents d'altres administracions educatives hauran d'acompanyar, junt amb la resta de la documentació esmentada, el certificat expedit per l'òrgan competent de l'administració educativa de què depén el centre on tinguen la destinació, amb indicació expressa de les dades següents:
- Nom, cognoms i DNI
- Cos en el qual es trobe en situació d'actiu
- L'especialitat o especialitats de què és titular i té reconegudes
- Situació administrativa actual
- Destinació definitiva
Els esmentats funcionaris hauran d'indicar en la seua instància, necessàriament, el codi corresponent a la comunitat autònoma de la qual depenen, prèvia consulta de l'apartat 4 de les instruccions generals per a omplir la instància i de l'annex III de la convocatòria.
Base cinquena. La instància, i també la resta de la documentació que l'acompanye, anirà dirigida al director general de Personal de la Conselleria d'Educació, i haurà de ser presentada en les direccions territorials de la dita Conselleria.
En el supòsit que els sol·licitants hi al·leguen motius de salut (propis o d'un familiar), hauran d'acompanyar els justificants que figuren en l'annex denominat «Comissió de servicis per al curs escolar 2008/2009». L'esmentada documentació haurà de ser informada posteriorment per la corresponent unitat mèdica de Personal Docent No Universitari (ubicada en cadascuna de les direccions territorials); per la qual cosa, per a garantir que esta puga ser tramitada abans que acabe el procés, s'haurà de presentar en el registre de les direccions territorials on estiguen exercint el seu lloc actualment els funcionaris dependents d'Educació, llevat del cas dels funcionaris dependents d'altres administracions educatives, que hauran de presentar-la en qualsevol de les direccions territorials de l'administració educativa valenciana.
Base sisena. El nombre de peticions que cada participant pot incloure en la seua sol·licitud no podrà excedir de 76.
Les esmentades peticions solament podran referir-se a una única especialitat entre les que hagen adquirit i que tinguen acreditada davant el Registre de Personal Docent de la Conselleria d'Educació. En el cas dels funcionaris d'altres comunitats autònomes, haurà de fer-se constar en el certificat expedit pel seu òrgan competent.
Els codis de les corresponents especialitats apareixen en l'annex II d'esta convocatòria.
Estes peticions podran estendre's a la totalitat de centres inclosos en la llista que s'acompanya a esta convocatòria (annex I) i que s'estructuren en àrees, subàrees, localitats i centres. Les peticions poden fer-se a centre concret o a localitat, subàrea o àrea, sent compatibles totes estes modalitats. En els tres últims casos s'adjudicarà el primer centre de la localitat, subàrea o àrea, amb vacant, en el mateix orde en què apareguen anunciats en la convocatòria.
Base setena. En les instàncies es relacionaran, conforme a les instruccions que s'hi unixen, per orde de preferència, els llocs que se sol·liciten, expressant amb la major claredat els conceptes exactes que en l'imprés de la instància s'indiquen. A l'efecte que es puguen classificar les sol·licituds segons les àrees geogràfiques que es detallen en la convocatòria, s'haurà d'indicar en l'annex «Comissió de servicis per al curs escolar 2008/2009» la que s'haja elegit amb caràcter preferent.
Base huitena. Una vegada conclòs el termini de presentació de sol·licituds, no s'admetrà cap modificació de les peticions formulades, ni encara quan es tracte de l'orde de prelació dels centres sol·licitats.
Si els codis resulten il·legibles, estan incomplets o no es col·loquen les dades en la casella corresponent, es consideraran no inclosos en la petició, i els participants perdran tots els drets.
Qualsevol dada omesa o consignada erròniament per l'interessat no podrà ser invocada a efectes de futures reclamacions, ni considerar per este motiu lesionats els seus interessos i drets.
Una vegada transcorregut el termini de presentació d'instàncies, no serà possible desistir de les sol·licituds efectuades, excepte en cas d'obtenció de destinació en la resolució definitiva del concurs de trasllats.
El personal que obtinga destinació en la resolució definitiva del concurs de trasllats convocat per la resolució de 4 de desembre de 2008, de la Direcció General de Personal de la Conselleria d'Educació de la Generalitat, per la qual es convoca concurs de trasllats de funcionaris docents dels cossos de catedràtics i professors d'Ensenyança Secundària, professors tècnics de Formació Professional, catedràtics i professors d'Escoles Oficials d'Idiomes, catedràtics i professors de Música i Arts Escèniques i professors i mestres de Taller d'Arts Plàstiques i Disseny (DOCV núm. 5912, de 12.12.2008), podrà desistir de la seua sol·licitud de participació en la present convocatòria d'adjudicació de llocs en comissió de servicis en el termini dels cinc dies hàbils següents a la publicació en el DOCV de la resolució definitiva del concurs de trasllats.
Les destinacions adjudicades seran irrenunciables, i en qualsevol cas, s'exerciran durant curs acadèmic 2009/2010.
III. Altres normes
Base novena. El termini de presentació d'instàncies serà de deu dies hàbils a comptar des de l'endemà de la publicació d'esta convocatòria en el Diari Oficial de la Comunitat Valenciana.
Base deu. Totes les condicions que s'exigixen en esta convocatòria han de tindre's complides o reconegudes en la data d'acabament del termini de presentació d'instàncies.
Base onze. Podrà ser anul·lada la destinació obtinguda per qualsevol participant que no s'haja ajustat a les normes de la convocatòria o no coincidisca amb les característiques declarades en la instància i la documentació corresponent.
Base dotze. La Direcció General de Personal publicarà la llista provisional d'adjudicació de destinacions en comissió de servici al tauler d'anuncis dels servicis centrals i de les direccions territorials de la Conselleria d'Educació.
Els sol·licitants disposaran d'un termini de dos dies comptats a partir de l'endemà de la publicació de l'esmentada llista per a presentar reclamacions en les direccions territorials d'Educació, sense que puguen presentar-se documents addicionals als que van acompanyar la seua sol·licitud.
Transcorregut l'esmentat termini i una vegada examinades les reclamacions presentades, es publicarà la resolució que inclourà la llista definitiva d'adjudicació de destinacions en comissió de servici al tauler d'anuncis dels servicis centrals i de les direccions territorials de la Conselleria d'Educació.
Base tretze. Només s'adjudicaran comissions de servicis per a llocs previstos en les plantilles orgàniques i pressupostàries.
Sense perjuí del que preveu esta convocatòria, l'administració educativa podrà adjudicar llocs en comissió de servicis per necessitats educatives, de conformitat amb l'Orde de 18 de març de 1985, de la Conselleria de Cultura, Educació i Ciència (DOCV núm. 242, d'11.04.1985).
Disposició final
De conformitat amb el que s'establix en els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 8, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, este acte, que posa fi a la via administrativa, pot ser recorregut potestativament en reposició, o bé cal plantejar directament recurs contenciós administratiu en els terminis i davant els òrgans que s'indiquen a continuació:
a) El recurs de reposició s'ha d'interposar-se davant el director general de Personal d'esta Conselleria en el termini d'un mes a comptar des de l'endemà de la seua publicació.
b) El recurs contenciós administratiu s'ha de plantejar-se davant el Jutjat Contenciós Administratiu de València en el termini de dos mesos a comptar des de l'endemà de la seua publicació.
València, 7 de maig de 2009.- El director general de Personal: David Barelles Adsuara.